Staat vra dat twee vrygespreek word | Oudtshoorn Courant
Staat vra dat twee vrygespreek word
Journalist Liezl van Niekerk | Friday, 29 November 2019, 10:30
Natasha Stuurman en haar regsverteenwoordiger Lizanne Prinsloo. Foto's: Liezl van Niekerk
OUDTSHOORN NUUS - Die moordverhoor van Preston Titus is vinnig besig om tot 'n einde te kom. Die rondgaande hooggeregshof in Oudtshoorn was verlede week weer volgepak toe die staat en die verdediging hul slotbetoë aan die hof gelewer het.
Regter Nolwasi Boqwana het gister (Donderdag) en vandag (Vrydag) met haar uitspraak begin.
Hy het gesê dat die beskuldigdes almal die gemene doel gehad het om Preston te vermoor. Volgens Van der Vijver was Titus 'n swak getuie en het sy haar weergawe konstant verander soos verskillende bewyse voor haar geplaas is.
Hy sê verder dat hy daarvan oortuig is dat sy wakker was voor die moord gepleeg is en dat sy die persoon is wat die deur vir die beweerde moordenaars oopgemaak het. Volgens Van der Vijver blameer Titus almal vir die moord op haar man en gedurende haar getuienis blameer sy selfs haar vorige regsverteenwoordiger omdat hy glo instruksies van haar verkeerd verstaan het.
Van der Vijver het haar weergawe van die aand waarop die moord plaasgevind het as hoogs onwaarskynlik beskryf veral omdat die weergawes van die ander verdagtes en Sixabiso Klip soveel ooreenkomste het wat van haar weergawe verskil. Sy het ook 'n baie selektiewe geheue volgens Van der Vijver.
Volgens hom kon die staat nie bo redelike twyfel bewys dat Natasha Stuurman of Masithembe January hulle aan die moord op Preston of regsverydeling skuldig gemaak het nie. Hy het dus gevra dat nie een van hulle aan die klagtes teen hulle skuldig bevind word nie.
"Dis baie moeilik om te sê dat sy ook 'n gemene doel gehad het om Preston Titus te vermoor. Sy was nie eens in Oudtshoorn toe die moord gepleeg was nie.
Dis duidelik dat Justice Mooi, Klip en Magdaleen Titus 'n groter aandeel aan die moord gehad het."
Volgens adv. Stoffel Prinsloo, Mooi se prokureur, het sy kliënt 'n bekentenis gemaak wat deur die hof aanvaar is.
Hy het egter gesê dat die getuienis nie op sy eie kan staan nie en moet saam met ander getuienis in ag geneem word wanneer daar na sy aandeel aan die moord gekyk word.
Lizanne Prinsloo, wat vir Stuurman optree, het in haar slotbetoog gesê dat Stuurman niks met die beplanning van die moord te doen gehad het nie en dat sy ook nie in Oudtshoorn was toe die moord gepleeg is nie. Volgens haar stem sy saam met die staat dat haar kliënt ook nie skuldig bevind kan word nie.
Masithembe January se regsverteenwoordiger, Louise Luterek, het gesê dat hy saam met Stuurman in Beaufort-Wes was toe die moord gepleeg is. Hy het wel kennis van die moord gedra, maar was bang vir Mooi en Titus en het daarom niks oor die moord gesê nie.
Posted on: 10:30 Fri, 29 November 2019